Be nem áll a szájuk a magyaroknak - pecsma.hu
Be nem áll a szájuk a magyaroknak
Először lesz magyar versenyző a washingtoni nyilvános beszélő és beszédértékelő világbajnokságon, miután a hétvégén az Európa-bajnokságon a magyar csapat két arany és egy bronzérmet szerzett – közölte a Toastmasters International kommunikációs és vezetési készségfejlesztő nonprofit szervezet hétfőn az MTI-vel.
Szűcs László international speech kategóriában ért el első helyezést, ahol 5-7 perces időkeretben kellett előadniuk beszédeiket a versenyzőknek, szabadon választott témában. A bírák egyebek mellett a beszéd felépítését, szerkezetét, a hangjátékot, valamint a testbeszéd vagy vizuális segédeszközök használatát pontozták.
Lippner Tamás ugyanebben a kategóriában, de németül versenyzett és végzett első helyen.
Hajdu Péter angol nyelvű beszédértékelésével az úgynevezett speech evaluation műfajban lett bronzérmes, amelyben a versenyzők meghallgatnak egy felkészült beszélőt, majd 5 perc áll rendelkezésükre, hogy visszajelzésüket megszerkesszék.
A Toastmasters International kommunikációs és vezetési készségfejlesztő nonprofit szervezet, küldetése, hogy tagjainak személyes fejlődésén keresztül elősegítse az előadói, kommunikációs és vezetői kultúra fejlődését. 1924-es alapítása óta mára 135 országban 15 400 klubbal és 332 000 aktív taggal rendelkezik.
← Idióta rekordokkal van tele a Guinness-archívum
Tarolnak az úszóink a londoni EB-n →